钦定古今图书集成/理学汇编/经籍典/第126卷 > 贝琼文集 > 中星解
## 钦定古今图书集成/理学汇编/经籍典/第126卷 > 贝琼文集 > 中星解

“中星见”，于作历之法尚矣。天有定星，星无定位，各于
四时考之南方，而《尧典》言象、言次、言星之不同，何也？
永嘉郑氏本于孔《注》互见之说，诸家无以异之。盖南
言朱鸟，则知东为苍龙，西为白虎，北为元武矣；东言
大火，则知南为鹑火，西为大梁，北为元枵矣；西言虚，
北言昴，则知南为星，东为房矣。余求之《经》而参之考
亭所论，岂特以互见为文哉？天道至幽至远，而圣人
察之至精至密。春言星鸟，以二十八宿各复于四方，
而星鸟适见于昏中，故举而言之。至于仲夏，则朱鸟
转而西，苍龙转而南，而大火适见于昏中，不可以象
言，亦不可以星言矣。秋之中星，则元武七宿之虚宿，
冬之中星，则白虎七宿之昴宿，故于此独举一宿焉。
大抵天以星为体，而有广狭远近、明暗早晚，惟中者
则载之，故《月令》仲春“昏弧中，旦建星中馀月”皆举二
十八宿，而此独非者，以弧近井，建星近斗，井、斗不可
的指，故举弧建以定昏旦之中。则知《尧典》所载，岂非

此。然尧时冬至，日在虚昏中昴，至朱子之时，则日在
斗昏中壁。此见岁差之由，而岁差之由，恒于中星知
之。苟以为互见，其法无乃甚疏耶？吁！差之毫厘，谬以
千里，而学者不之详也，故表而著之。